Twitterissä perussuomalaiset todistavat taas, ettei Suomessa kannata tehdä ilmaston hyväksi yhtikäs mitään, koska osuutemme päästöistä on niin pieni, että muut maat ratkaisevat. Trump on sanonut amerikkalaisista saman. Heidänkin osuutensa maailmanpäästöistä on niin pieni, ettei heidän kannata tehdä asian eteen mitään.

Molemmat ovat yhtä oikeassa. Itse asiassa kaikki ne ovat oikeassa, jotka sanovat, ettei heidän maansa kannata tehdä ilmastonmuutoksen estämiseksi mitään.

Ilmiö on niin globaali, ettei yhdenkään maan ilmastopolitiikka vaikuta sen maan omaan tilanteeseen niin paljon, että toimet näin laskettuina olisivat kannattavia. Hyöty Suomen toimista jakautuu maailman kaikkien maiden hyväksi. Vaikka nämä yhdessä hyötyvät Suomen toimista niin paljon, että maamme toimet ilmaston muutoksen estämiseksi tuottavat enemmän hyötyä kuin maksavat, tuosta hyödystä tulee Suomeen häviävän pieni osa. Sama koskee USA:n toimia.

Juuri tästä syystä kaikkien on oltava mukana, koska muuten kukaan ei ole mukana. Kun kaikki ovat mukana, kaikki hyötyvät. Kun me teemme osuutemme ja muut tekevät osuutensa, meidän hyötymme on suurempi kuin omat ponnistelumme.

Ymmärtäisivätkö perussuomalaiset analogian asevelvollisuuteen? Jokainen voi sanoa, ettei Suomen itsenäisyys ole kiinni hänen panoksestaan, joten siksi hän ei kannata käydä inttiä. Kenenkään ei kannata, kun ajattelee asiaa vain itsensä kannalta.